**Рус төркемнәрендә татар теле һәм әдәбиятын укытуда**

 **интерактив методлар куллану**

*Маркелова Ләйсән Гарәфи кызы,( markelova.leisan@yandex.ru)*

*Саба муниципаль районы*

*Иштуган урта гомумбелем бирү*

*мәктәбенең I категорияле татар*

*теле һәм әдәбияты укытучысы*

*Хәзерге җәмгыятьнең нигезен һәрьяклап гармоник үсешкә ирешкән, тирәнтен фикерли алучы һәм иҗади сәләткә ия шәхес тәшкил итә. “Кешегә бетмәс –төкәнмәс иҗат чыганагы салынган. Менә шул чыганакны ачарга, иреккә чыгарырга, кешегә иҗтимагый тормышта урынын табарга булышырга, аңа үсү өчен тиешле шартлар тудырырга кирәк “, - дип язган күренекле шәхес Л.Н.Толстой.*

Дөрестән дә, җәмгыятькә талантлы, иҗади фикерли, аралаша белүче, инициативалы гражданнар сорала. Мәктәпләрдә шундый шәхесләр тәрбияләүгә укучы шәхесенә юнәлдерелгән яңа педагогик технологияләр куллану ярдәм итә.

Бүген педагогика алдында укыту процессын кызыклы һәм файдалы итү проблемасы төп проблемаларның берсе булып тора. Укытучылар үз эшләрендә төрле метод һәм алымнар кулланып эшлиләр. Аларны 3 кә бүлеп йөртергә мөмкин:

1) пассив; 2) актив; 3) интерактив

Дәрестә пассив методларны кулланганда укытучы төп (үзәк) рольне уйный. Мондый дәресләр монологик сөйләм рәвешендә үтә. Укытучы кирәкле (информацияне) мәгълүматны алдан төзелгән план буенча тәкъдим итә. Укучыларның нинди дә булса мөстәкыйльлек күрсәтүе яки яңа тәкъдимнәр кертүе, алдан уйлап куелган планнан читкә китү дип карала. Мондый дәресләрдә балалар укытучы йогынтысына пассив бирелүчән объект буларак кына катнашалар. Бу метод бүгенге көндә искерүе белән кулланылыштан төшеп калырга мәҗбүр.

Ә дәрестә укытуның актив методларын кулланганда нинди дә булса бер проблема буенча әңгәмә оештырыла, диалог оештырыла.Бу очракта да укытучы төп рольне уйнаучы булып кала. Әмма укучылар инде пассив тыңлаучылар түгел, алар сорау бирергә, үз фикерләрен белдерергә мөмкиннәр. Бу дәресләр билгеле бер структурага нигезләнеп төзелми. Дәрес барышында әңгәмәдән соң тема һәм проблема ачыла.

Бүгенге көндә укытуның бигрәк тә кызыклы методларының берсе - **интерактив методлар**. Мондый методлар кулланып эшләгәндә дәрестә укучы актив катнашучы, белемне, мәгълүматны чыганаклардан үзе таба, ә укытучы бу очракта аңа юнәлеш бирә, чыганакларны тәкъдим итә. Укучы актив - укытучы моның өчен шартлар тудыра.

Россиядә интерактив методлар 20нче гасырда ук киң кулланылышта булган(проект методы, бригада методы,экскурсияләр). Бу методлар Сухомлинский, Шаталов, Амонашвили, Лысенкова хезмәтләрендә чагылыш таба. Күренекле татар галиме һәм методист Галимҗан Ибраһимов тарафыннан әйтелгән мәгънәле гыйбарәне искә төшерик: “Шәкертнең рухында аң уяту, шуңа тырышу - иң беренче шартлардан. Гакылыбыз, шөбһәләр,ялгышлар,аңлашылмаулар табып,үзе эзләнсен. Менә бу эзләнү – мөгаллим тарафыннан шәкерт рухына салынырга тиешле булган иң кыйммәтле, иң җимешле орлыклардандыр.Күп белдерүгә караганда, аз белдереп, эзләнү орлыгын салу һәм эзләгәнен үзе табарга юллар күрсәтү – мөгаллим бирә ала торган хезмәтләрнең иң кадерлесе, иң зурысыдыр. Бу – мәңгелек бер нур, һичбер вакыт сүнми, арта барган саен арта, ниһаять, адәмнең рухын бөтенләй яктыртып җибәрә торган нурдыр”.

 Интерактив методлар дигәндә без проект эше, дискуссия, түгәрәк өстәл,эшлекле уен, рольле уеннар, тренинглар,төркемдә эшләү,мастер класс һәм башкаларны күз алдында тотабыз.

 Безнең Иштуган урта гомумбелем бирү мәктәбенең татар теле укытучылары интерактив методларны дәресләрдә һәм дәресләрдән тыш чараларда еш куллана. Бу методларны куллану укучыларның иҗади сәләтен үстерүгә этәргеч булып тора,фәнгә карата кызыксыну уята, актив эшчәнлек тәҗрибәсенә ия булган саен укучыларның белем сыйфаты да үсә. Фәнне тирәнтен өйрәнү белән беррәттән,кешелеклелекнең нигез ташы булган әхлак тәрбиясе бирүне читкә куеп булмый. Шуңа күрә “Татар теле һәм әдәбияты дәресләрендә әхлак тәрбиясе бирү” дигән методик тема өстендә эшләвем бик урынлы ди саныйм. Укучыларымда мөстәкыйльлек, горурлык, үз-үзеңә ышаныч, иҗади фикерләү ихтыяҗы булдыру, үз фикерен әйтә һәм исбатлый алу өчен шартлар тудырырырга тырышам. Укытуда яңа алымнар кулланган вакытта, һәр нәрсәне күрү, гаҗәпләнү,соклану, эстетик ләззәт, тәэсир алу һәм бәяләү өчен тукталышлар ясарга, күзәтергә, күңел аша уздырырга ярдәм итә.

Рус төркемнәрендә укучылар белән эшләгәндә мин интерактив методларның түбәндәгеләрен аеруча яратып кулланам.

1. Уен – биремнәр, рольле уеннар, карточкалар белән эш. Мондый биремнәр үтәгәндә һәр укучының җавабы тыңлана,уңышлысы сайлап алына, нәтиҗә ясала. Уен рәвешендәге биремнәр укучыларны үз фикерләренә, җөмләләренә игътибарлы булырга өйрәтә, үз-үзенә ышаныч тәрбияли. Мәсәлән, “Сыйныфка яңа укучы килде”,”Бу образ миңа ни өчен ошый яки ошамый?”, “Мин язучы булсам...”
2. Интерактив такта белән эш. Бу алымда укучылар “Тамчы –шоу”элементларын яратып кабул итә. Шулай ук видеоязма карау, фикер алышу,нәтиҗә ясау,диалог төзү отышлы. Үтелгән темадан соң төркемнәргә бүленеп презентация эшләү һәм аны яклау вакытында укучыларның белемнәрен тикшерү һәм бәяләү уңайлы.
3. Түгәрәк өстәл, диспут, дискуссия рәвешендә үткән дәресләрдә укучылар актив булырга, сыйныфташларының фикерен хөрмәт итәргә,бер – берсен бүлдермәскә, бергәләп эшләргә өйрәнә. “Сез китап укыйсызмы?”, “Мәхәббәт һәм акча”, “Табигать безне гафу итәрме?” дигән темаларга үткәрелгән дәресләр укучыларда аеруча кызыксыну уятты. Укучыларның кимчелекләргә битараф булмавы, һәрберсенең катгый үз фикере яңгыравы мине шатландыра.
4. Мин үземнең эш тәҗрибәмдә интерактив методның бер төре булган проект эшен кулланып, укучыларның акыл эшчәнлеге мөстәкыйльлеген үстерү өстендә эшлим. Бу методны куллану укучыда өйрәнә торган фәнгә кызыксыну уята,танып белү активлыгын үстерә, белемнәрне тирәнәйтә,мөстәкыйль эшли белү сәләтен үстерә. Проект эшләре бәйгесе башта мәктәптә үткәрелеп, җиңүчеләр район һәм республика конкурсларында катнаша. 11нче сыйныф укучысы Никитина Аделина Арчада үткәрелгән “Без – Тукайлы халык” III республикакүләм Габдулла Тукай укуларында “Урман – яшәү чыганагы” дигән проект эше белән 1нче урынны алды. Проект эшләре башкару укучыларда җаваплылык хисе тәрбияләве, иҗади мөмкинлекләрне камилләштерүе, үз ачышының нәтиҗәләрен тоя алуы белән кыйммәтле.
5. Мәктәбебездә ел саен үзидарә атналыгы үткәрелеп, атналык барышында укучылар мастер класслар күрсәтәләр. Бу мастер классларда укучыларның фантазияләре бай булуына гаҗәпкә каласың, алардан яңалыклар алып, үз эшеңдә кулланырлык ачышлар ясыйсың.

Мәктәптә укыту процессы – ул иҗади хезмәт, яңалыклар эзләү, ялгышларыңны аңлап төзәтү, уңышларыңа сөенү шатлыгын тою.Удмурт милләтеннән булган укучыларым Никитина Аделина (2014нче ел), Сергеева Олеся(2015 нче ел) Казан шәһәрендә үткән татар теле һәм әдәбиятыннан Халыкара олимпиадаларда катнашып, II дәрәҗә дипломга лаек булдылар. Район күләмендә үткәрелгән фән олимпидаларында 9нчы сыйныф укучысы Горшков Андрей 3нче урын, 11нче сыйныф укучысы Никитина Аделина 1нче урынны яуладылар. Бердәм Республика Тестының нәтиҗәләре – 2013- 2014нче уку елында 89%, 2014 – 2015 нче уку елында 100%.

Соңгы елларда укыту системасы үзе дә, мәктәптәге психологик һәм рухи климат та сизелерлек үзгәрде. Укытучы һәм укучы мөнәсәбәтләрендә гуманлылык, кешелеклелек тәрбияләүгә йөз тоту, һәр укучының шәхесен хөрмәт итү, укытучы белән укучының янәшә басып аралашуы белем бирүнең яңа төрләренә кызыксыну уятты. Мәктәп укучысын уйлый – уйлана, яза һәм сөйли белә торган ирекле,игелекле шәхес итеп үстерү безнең – татар теле һәм әдәбияты укытучыларының мөһим бурычы.